‘
Na osnovu člana 139, 140, 256 stav 1 tačka 1 Zakona o privrednim društvima (’’Sl.list CG’’, br.090/25 od 06. avgusta 2025. godine, 121/25 od 21. oktobra 2025. godine i 44/26 od 27. marta 2026. godine, u daljem tekstu Zakon ),Ponovljena XXI Vanredna Skupština akcionara na sjednici održanoj 04.09.2026. godine, donijela je
S T A T U T

ŽELJEZNIČKOG PREVOZA CRNE GORE AD - PODGORICA
I        OSNOVNE ODREDBE

Član 1
Statutom  Željezničkog prevoza Crne Gore AD - Podgorica (u daljem tekstu: Statut) se regulišu pitanja od značaja za poslovanje i organizaciju Društva, a posebno pitanja za koje je Zakonom o privrednim društvima određeno da se regulišu Statutom, odnosno pitanja koja su od zajedničkog interesa za Društvo i akcionare.

 1) Društvo je osnovano saglasno odredbama Zakona o privrednim društvima, kao akcionarsko društvo i upisano u CRPS dana 09.07.2008. godine pod brojem 4-0008752/001.

2) Društvo je pravni sljedbenik Željeznice Crne Gore AD - Podgorica, kao Društva koje se restrukturira podjelom, shodno Odluci o prenosu u potpunosti imovine i obaveza Željeznice Crne Gore AD - Podgorica na dan 29.12.2008. godine br. 6398/5-1 od 29.12.2008. godine Vanredne Skupštine akcionara Željeznice Crne Gore AD - Podgorica i Ugovoru o regulisanju međusobnih odnosa koji nastaju podjelom Željeznice Crne Gore AD - Podgorica.

3) Društvo je pravni sljedbenik i preuzima sva prava i obaveze privrednog društva Željeznica Crne Gore – Prevoz, DOO, Podgorica, osnovanog i registrovanog u Centralnom registru Privrednog suda (u daljem tekstu: CRPS) u Podgorici pod brojem 5-0274950/001 od 07.12.2005. godine.

4) Matični broj Društva je 02723620

Zakonom o privrednim društvima je određeno da se regulišu Statutom i pitanja koja su od zajedničkog interesa za Društvo i njegove akcionare.
Društvo je javno akcionarsko društvo čije su hartije od vrijednosti uključene u trgovanje na regulisanom tržištu u Crnoj Gori, u skladu sa posebnim zakonom.

Član 2

Statut Društva sadrži:

· poslovno ime, sjedište i adresa Društva,

· pretežnu i druge djelatnosti Društva,

· zastupanje i potpisivanje društva,
· unutrašnja organizacija,
· istupanje i odgovornost u pravnom prometu

· osnovni kapital i promjene kapitala,
· način povećanja, odnosno smanjivanja osnovnog kapitala,
· vrste i klase izdatih akcija
· prava i obaveze akcionara, 
· način i postupak sazivanja skupštine akcionara i način donošenja odluka skupštine                                       

· sistem upravljanja i organi Društva,

· finansije,

· fondovi i rezerve,

· trajanje i prestanak Društva,

· zaštita životne sredine,

· poslovna tajna,
· restrukturiranje Društva,

· opšti akti Društva,

· izmjene i dopune Statuta i
· prelazne i završne odredbe.
Izrazi koji se u ovom Statutu koriste za lica u muškom rodu, podrazumijevaju iste izraze i u ženskom rodu. 
II        POSLOVNO IME, SJEDIŠTE I ADRESA DRUŠTVA
Poslovno ime Društva
Član 3

1) Društvo posluje pod poslovnim imenom Željeznički prevoz Crne Gore AD - Podgorica.

2) Skraćeni naziv Društva je ŽPCG.

Odluku o promjeni poslovnog imena Društva donosi Skupština društva. 
Poslovno ime, kao i promjene imena registruju se u CRPS.

Društvo je dužno da u pravnom prometu upotrebljava poslovno ime i skraćeno poslovno ime koje je registrovano u CRPS. 

Društvo je dužno da na ulazu u poslovni prostor istakne svoje poslovno ime. 
Sjedište i adresa Društva

Član 4
1) Sjedište Društva je u Podgorici, Trg Golootočkih žrtava 13.

2) Adresa Društva za prijem pošte je u Podgorici, Trg Golootočkih žrtava 13.

3) Službena adresa Društva za prijem elektronske pošte je uprava@zpcg.me

Odluku o promjeni poslovnog sjedišta i adrese donosi Skupština društva.
Član 5
1) Društvo ima znak (logo).

2) Grafička sadržina znaka se propisuje knjigom grafičkih standarda, koju donosi nadzorni odbor Društva. Grafička rješenja utvrđena knjigom grafičkih standarda su registrovana i zaštićena u skladu sa pozitivnim propisima.

3) Društvo ima pečat i štambilj koji sadrže poslovno ime, sjedište Društva i redni broj pečata ili štambilja.

4) Društvo je dužno je da koristi elektronski pečat, u skladu sa pozitivnim propisima, kad obavlja djelatnost elektronskim putem.

Sadržina, oblik, veličina i način upotrebe pečata i štambilja Društva ili dijela Društva, utvrđuje se aktom  nadzornog odbora Društva.

5) Društvo ima memorandum koji sadrži poslovno ime Društva, sjedište i znak koji simbolizuje djelatnost Društva, oznaku internet stranice društva, kontakt telefon, službenu adresu elektronske pošte, žiro račun, poreski identifikacioni broj i druge podatke utvrđene odlukom nadzornog odbora. 

6) Upotreba i način korišćenja znaka koji simbolizuje djelatnost Društva, broj pečata i štambilja, njihov oblik, veličina, sadržaj, broj primjeraka, čuvanje i evidencija, urediće se posebnim aktima koje donosi nadzorni odbor.
Internet stranica
Član 6
1) Društvo ima internet stranicu na adresi http://www.zpcg.me.

2) Internet adresa Društva je registrovana u skladu sa pozitivnim propisima.

Dan Društva

Član 7
Društvo kao svoj dan slavi 13. septembar, dan kada je 1908. godine prva lokomotiva došla iz Bara u Virpazar. Dan Društva se obilježava na način utvrđen odlukom Odbora direktora.

III       DJELATNOST DRUŠTVA
Osnovna djelatnost

Član 8
1) Osnovna djelatnost Društva je 49.11 nacionalni i međunarodni željeznički prevoz putnika.

2) Osnovna djelatnost Društva obuhvata: prevoz putnika korišćenjem željezničkih prevoznih sredstava na glavnoj mreži, na dugačkim relacijama; međumjesni putnički željeznički saobraćaj; korišćenje kola za spavanje ili ručavanje kao sastavnog dijela poslovanja željeznice.

Dopunske djelatnosti

Član 9
Pored osnovne djelatnosti Društvo obavlja i sljedeće dopunske djelatnosti:

33.11 Popravka  i održavanje metalnih proizvoda

33.12 Popravka i održavanje mašina

33.14 Popravka i odrzavanje električne opreme

33.20 Montaža industrijskih mašina i opreme

35.14 Distribucija električne energije

46.71 Trgovina  na veliko motornim vozilima

95.31 Popravka  i odrzavanje motornih vozila

46.72 Trgovina na veliko djelovima i priborom za motorna vozila

47.82 Trgovina na malo djelovima i priborom za motorna vozila

49.12 Ostali željeznički prevoz putnika

49.31 Linijski drumski prevoz putnika

49.39 Ostali kopneni prevoz putnika,

49.41 Drumski prevoz tereta

52.21 Uslužne djelatnosti u kopnenom saobraćaju

52.24 Manipulacija teretom

52.26 Ostale prateće djelatnosti u saobraćaju

55.20 Odmarališta i slični objekti za kraći boravak

55.90 Ostali smještaj

56.40 Uslužne djelatnosti posredavanja u pripremi i posluživanju hrane i pića

58.13 Izdavanje časopisa i periodičnih publikacija

62.10 Računarsko programiranje

62.20 Računarske konsultantske djelatnosti i upravljanje računarskim sistemima

62.90 Ostale uslužne djelatnosti u vezi sa informacionom tehnologijom i računarima

63.92 Ostale informacione uslužne djelatnosti

66.21 Obrada odštetnih zahtjeva i procjenjivanje rizika i šteta

66.22 Djelatnost zastupnika i posrednika u osiguranju

68.11 Kupovina i prodaja vlastitih nekretnina 
68.12 Razvoj građevinskih projekata

68.20 Iznajmljivanje vlastitih ili iznajmljenih nekretnina i upravljanje njima

70.10 Upravljanje privrednim subjektom

73.30 Odnosi s javnošću i komunikacije

70.20 Konsultantske aktivnosti u vezi sa poslovanjem i ostalim upravljanjem

73.11 Djelatnost reklamnih agencija

73.20 Istraživanje tržišta i ispitivanje javnog mnjenja

79.11 Djelatnost putničkih agencija

79.12 Djelatnost tur-operatora

80.01 Istražne djelatnosti i djelatnosti private zaštite
81.10 Kombinovane pomoćne djelatnosti za objekte

81.22 Ostale djelatnosti čiščenja zgrada i industrijskog čišćenja

81.23 Ostale djelatnosti čišćenja

81.30 Uslužne djelatnosti uređenja i održavanja okoline

82.10 Kancelarijsko-administrativne i pomoćne djelatnosti

85.59 Ostalo obrazovanje

94.11 Djelatnost poslovnih udruženja i udruženja poslodavaca

94.20 Djelatnost sindikata

95.10 Popravka i održavanje računara i  komunikacione opreme
Prevoz u željezničkom saobraćaju
Član 10
Društvo obavlja prevoz putnika, lica i stvari u željezničkom saobraćaju u skladu sa odredbama pozitivnih propisa kojima je uređeno organizovanje i odvijanje željezničkog saobraćaja, prevoza putnika, lica i stvari i bezbjednost i efikasnost odvijanja željezničkog saobraćaja. 
U svom poslovanju Društvo je dužno da poštuje sve odredbe Zakona o željeznici i Zakona o bezbjednosti i interoperabilnosti željeznice, koje se odnose na obaveze prevoza putnika.

IV         OSNOVNI KAPITAL I PROMJENE KAPITALA

Član 11
Društvo je javno akcionarsko društvo koje je izvršilo javnu ponudu hartija od vrijednosti i čije su hartije od vrijednosti uključene u trgovanje na regulisanom tržištu u Crnoj Gori, u skladu sa pozitivnim propisima. 

ISIN oznaka akcija Društva je MEZPCGRA1PG4

Osnovni kapital Društva iznosi 37.574.365,30 EUR-a.

Član 12
Osnovni kapital Društva je podijeljen na 7.114.635 akcija sa pravom glasa.
Nominalna vrijednost jedne akcije iznosi 5.281278 EUR-a.

Član 13
Akcija je prenosiva i vlasnička hartija od vrijednosti koja predstavlja dio osnovnog kapitala Društva. 

Sve akcije su obične, glase na ime i čine jednu klasu akcija.

Član 14
Akcije se emituju, stiču i prenose u dematerijalizovanom obliku i registruju u registru hartija od vrijednosti Centralno klirinškog depozitarnog društva a.d. Podgorica (u daljem tekstu: CKDD), u skladu sa Zakonom kojim je uređeno tržište kapitala.

Učešće akcionara u osnovnom kapitalu i struktura osnovnog kapitala utvrđuju se na osnovu evidencije Centralnog klirinško depozitarnog društva AD Podgorica ( u daljem tekstu CKDD). 

Na registraciju izdatih akcija, zakonitih vlasnika, prenosa akcija, prenosa prava iz akcija, ograničenja prava iz akcija i upis trećih lica na akcijama, primjenjuju se odredbe zakona kojim se uređuje tržište kapitala. 

Povećanje osnovnog kapitala

Član 15
Društvo može povećati osnovni  kapital: 

· unošenjem novih uloga; 

· konverzijom potraživanja prema Društvu u osnovni kapital;

·  ostvarivanjem prava iz zamjenljivih obveznica i varanata (uslovno povećanje osnovnog kapitala); 

· sredstvima iz rezervi Društva raspoloživih za te namjene i/ili neraspoređene dobiti Društva (povećanje osnovnog kapitala iz ukupnog kapitala Društva);

· sprovođenjem statusne promjene.

U slučaju iz stava 1 ovog člana, osnovni kapital Društva povećava se emisijom novih akcija.

Član 16
Odluku o novoj emisiji akcija radi povećanja osnovnog kapitala donosi Skupština akcionara, dvotrećinskom većinom svih akcija sa pravom glasa prisutnih lično ili zastupanih putem punomoćnika. 

Odluka iz stava 1 ovog člana  donosi se posebno za svaku klasu akcija na čija prava ta odluka utiče, ako se osnovni kapital poveća emitovanjem akcija različitih klasa.

Obavještenje o sazivanju Skupštine na kojoj će se donijeti odluka o povećanju osnovnog kapitala  sadrži razloge  povećanja i način na koji će se izvršiti povećanje osnovnog  kapitala. 

Ako se donese odluka o povećanju osnovnog kapitala Društva, moraju se izvršiti izmjene statuta koje se registruju u CRPS, nakon upisa i uplate akcija u roku od 15 dana od dana donošenja rješenja Komisije za tržište kapitala kojim se potvrđuje uspješnost emisije.

Osnovni kapital akcionarskog društva smatra se povećanim danom registracije izmjena statuta u CRPS.

Smanjenje osnovnog kapitala

Član 17
Smanjenje osnovnog kapitala  može biti sa ili bez prenosa imovine Društva na akcionare.

Smanjenje osnovnog kapitala prenosom imovine na akcionare može biti:

· smanjenje broja akcija, njihovim povlačenjem i poništavanjem;

· smanjenjem nominalne, odnosno računovodstvene vrijednosti akcija.

Smanjenje osnovnog kapitala bez prenosa imovine na akcionare vrši se pokrivanjem gubitaka Društva ili poništavanjem sopstvenih akcija.

Član 18
Osnovni kapital može se smanjiti na osnovu odluke Skupštine akcionara, za koju su glasali akcionari  koji predstavljaju dvije trećine glasova akcionara prisutnih lično ili putem zastupnika, odnosno preko glasačkih listića. 

Obavještenje o sazivanju Skupštine akcionara na kojoj će se donijeti odluka o smanjenju osnovnog kapitala  sadrži razloge smanjenja i način na koji će se smanjiti osnovni  kapital. 

Uz odluku  o smanjenju kapitala  usvajaju se i odgovarajuće izmjene Statuta.

Društvo je dužno da, u roku od osam dana od dana donošenja odluke o smanjenju osnovnog kapitala, dostavi Komisiji za tržište kapitala zahtjev za smanjenje kapitala shodno odredbama zakona kojim se uređuje tržište kapitala. 

Društvo je dužno da odluku o smanjenju kapitala dostavi organu nadležnom za registraciju u CRPS u roku od osam dana od dana donošenja odluke, radi objavljivanja na internet stranici CRPS.

Prava povjerilaca u slučaju smanjenja osnovnog kapitala regulisani su Zakonom.

V       ZASTUPANJE I POTPISIVANJE DRUŠTVA

Zastupanje

Član 19
Društvo zastupa generalni direktor i predsjednik nadzornog odbora u skladu sa svojim ovlašćenjima utvrđenim Zakonom i ovim Statutom. 

Zastupnik Društva dužan je da zastupa Društvo u granicama ovlašćenja za zastupanje utvrđenih Zakonom, Statutom ili drugim aktom Društva i odgovoran je za štetu nastalu prekoračenjem ovlašćenja, u skladu sa zakonom.

Ograničenja ovlašćenja zastupnika registruju se u CRPS. 

Punomoćnici

Član 20
Predsjednik nadzornog odbora i generalni direktor u okviru svojih ovlašćenja mogu dati punomoćje za zastupanje zaposlenom i drugom licu.

Ovlašćenje dato punomoćniku može biti opšte ili specijalno za određeni posao ili vrstu poslova ili pravnu radnju.
Prokura

Član 21
Prokura je punomoćje kojim Društvo ovlašćuje jedno ili više poslovno sposobnih  fizičkih lica da u njegovo ime i za njegov račun zaključuju pravne poslove i preduzimaju druge pravne radnje, u skladu sa Zakonom. 

Prokuru daje i opoziva generalni direktor. 
Prokura se daje u pisanoj  formi, mora biti potvrđena od strane notara i registruje u CRPS. 
Prokura nije prenosiva na drugo lice.

Prokura može biti pojedinačna ili zajednička.

U odnosu  na ovlašćenja i ograničavanje ovlašćenja, opoziv i otkaz prokure, primjenjuju se zakonske odredbe.

Potpisivanje

Član 22
Zastupnici, odnosno od njih ovlašćeni punomoćnici i prokurista, dužni su da prilikom potpisivanja dokumentacije u ime Društva uz svoj potpis navedu i svojstvo u kom potpisuju tu dokumentaciju. 

VI        UNUTRAŠNJA ORGANIZACIJA

Član 23
Unutrašnja organizacija Društva, u skladu sa djelatnošću, potrebama poslovanja i razvoja, utvrđuje se Pravilnikom o  organizaciji i sistematizaciji radnih mjesta u Društvu, koji utvrđuje generalni direktor, a saglasnost daje nadzorni odbor. 

Poslovi iz djelatnosti obavljaju se preko djelova koji se funkcionalno grupišu prema poslovima koji se u tim djelovima obavljaju.

Pravilnikom o organizaciji i sistematizaciji radnih mjesta u Društvu utvrđena su radna mjesta, potreban broj izvršilaca, vrsta i stepen stručne spreme, radno iskustvo, posebni uslovi koje izvršioci moraju ispunjavati u skladu sa Zakonom i željezničkim propisima, poslovi sa posebnim ovlašćenjima i odgovornostima i druga pitanja od značaja za unutrašnju organizaciju i uspješnije obavljanje poslova iz djelatnosti Društva.

Društvo u vlasničko pravnom smislu predstavlja jednu cjelinu. 

VII        ISTUPANJE I ODGOVORNOST U PRAVNOM PROMETU

Član 24
Društvo u granicama predmeta poslovanja samostalno istupa u pravnom prometu, zaključuje pravne poslove i preduzima druge pravne radnje od značaja za obavljanje djelatnosti Društva.

Član 25
Društvo obavlja platni promet preko žiro računa kod poslovnih banaka.

Član 26
Društvo za svoje obaveze odgovara cjelokupnom svojom imovinom.
VIII            AKCIONARI

Član 27
Akcionar Društva je fizičko ili pravno lice čija je odgovornost ograničena do visine uloga i koje je vlasnik najmanje jedne akcije u Društvu.

Svaki akcionar ima prava koja mu daju akcije u njegovom vlasništvu, s tim da vlasnici iste klase imaju ista prava. 

Svi akcionari koji su u istom položaju moraju biti tretirani na isti način. 

Za sva prava vlasnika običnih i povlašćenih akcija koja nisu propisana ovim Statutom, primjenjivaće se Zakon. 
Imovinska i neimovinska prava akcionara

Član 28
Vlasnik obične akcije ima sljedeća imovinska prava:

· pravo da učestvuje u raspodjeli dobiti-dividente, kada je skupština akcionara donijela odluku od podjeli dividende akcionarima, u skladu sa Zakonom

· pravo da učestvuje u raspodjeli preostale imovine Društva nakon namirenja svih povjerilaca, nakon sprovedenog postupka likvidacije, odnosno stečaja u skladu sa Zakonom 
· pravo da raspolaže svojim akcijama u skladu sa Zakonom

· pravo prečeg upisa akcija, zamjenljivih obveznica, varanata i drugih finansijskih instrumenata koji daju pravo na zamjenu za akcije ili pravo na sticanje akcija, u skladu sa zakonom

· druga imovinska prava, u skladu sa zakonom i ovim Statutom. 

Član 29
Vlasnik obične akcije ima sljedeća neimovinska prava: 

· pravo učešća u radu skupštine Društva, koje podrazumijeva pravo da prisustvuje sjednicama skupštine akcionara, učestvuje u raspravi i glasa  po pojedinim tačkama dnevnog reda, ukoliko Zakonom ili ovim Statutom nije drukčije određeno

· pravo uvida u materijale skupštine akcionara prije održavanja skupštine u rokovima utvrđenim zakonom

· pravo na informisanje o pravima i načinu ostvarivanja prava akcionara da učestvuju u radu i glasanju na sjednici skupštine akcionara
· pravo na podnošenje tužbe, radi naknade štete pričinjene Društvu, u svoje ime, a za  račun društva (derivativna tužba), na način i u postupku definisanim zakonom i ovim statutom

· pravo akcionara koji posjeduju najmanje 5 % osnovnog kapitala da mogu angažovati posebnog stručnjaka koji će ispitati poslovanje i računovodstvo društva o trošku akcionara koji su ga angažovali, na način i u postupku propisanim zakonom 

· pravo na postavljanje pitanja unaprijed putem pisma ili na samoj Skupštini akcionara, traženje informacija i objašnjenja od strane nadzornog odbora u pogledu materijala i predloga odluka kod razmatranja pojedinih tačaka dnevnog reda, kao i na druga pitanja u vezi sa društvom u mjeri u kojoj su odgovori na ta pitanja neophodni za pravilnu procjenu pitanja koja se odnose na tačku dnevnog reda sjednice, u skladu sa zakonom

· pravo na informisanje u skladu sa zakonom

· pravo da zaključi sporazum akcionara o glasanju, u skladu sa Zakonom 

· druga neimovinska prava u skladu sa Zakonom i ovim Statutom.
Prava nesaglasnih akcionara

Član 30
Akcionar ima pravo da zahtijeva od Društva otkup njegovih akcija ako je na sjednici skupštine akcionara glasao protiv odluke o: 

1) promjeni pravnog oblika društva; 

2) odobravanju ugovora o statusnoj promjeni ili plana podjele; 

3) usvajanju zajedničkog ugovora o prekograničnom pripajanju ili spajanju; 

4) usvajanju plana prekogranične podjele; 

5) prekograničnoj konverziji; 

6) povlačenju jedne ili više klasa akcija sa regulisanog tržišta, odnosno multilateralne trgovačke platforme u smislu zakona kojim se uređuje tržište kapitala; i 

7) raspolaganju imovinom velike vrijednosti. 

U slučaju iz stava 1 tačke 2, 3 i 4 ovog člana, pravo da zahtijeva otkup akcija ima samo akcionar društva prenosioca, a ne i akcionar društva sticaoca. 

Pravo na otkup akcija akcionar ostvaruje podnošenjem pisanog zahtjeva predsjedniku skupštine ili licu koje on ovlasti na sjednici skupštine akcionara na kojoj se donosi odluka iz stava 1 ovog člana ili roku od 30 dana od dana održavanja te sjednice. 

Društvo dužno je da u roku od 60 dana od dana isteka roka iz stava 3 ovog člana otkupi akcije od nesaglasnog akcionara, po pravičnoj cijeni i isplati mu iznos te cijene. 

Pravična cijena u smislu stava 4 ovog člana je viša od dvije vrijednosti: 

1) prosječne tržišne cijene koje su akcije društva imale u posljednjih šest mjeseci prije dana kad je donesena odluka na skupštini akcionara; 

2) vrijednosti akcija utvrđenoj procjenom izvršenom u skladu sa zakonom kojim se uređuje procjena imovine. 

Odluka iz stava 1 ovog člana mora da sadrži odredbu da stupa na snagu danom davanja pisane izjave od strane predsjednika nadzornog odbora da su sve obaveze Društva u vezi sa otkupom akcija nesaglasnih akcionara u cjelosti izvršene, odnosno da nije bilo nesaglasnih akcionara. 

Uz poziv za sjednicu skupštine akcionara na kojoj se donosi odluka iz stava 1 ovog člana dostavlja se i obavještenje o pravima nesaglasnih akcionara na otkup njihovih akcija, kao i obrazac zahtjeva za otkup akcija, koji sadrži podatke o imenu i prezimenu, nazivu, odnosno poslovnom imenu akcionara, njegovom prebivalištu, odnosno sjedištu i broju i klasi akcija čiji se otkup zahtijeva. 
Akcionar koji je podnio zahtjev za otkup akcija ne može osporavati odluku iz stava 1 ovog člana.
Akcionar može podnijeti zahtjev iz stava 1 ovog člana na adresu elektronske pošte Društva koja je registrovana u CRPS. 

Zaštita prava nesaglasnih akcionara ostvaruje se u skladu sa Zakonom. 
IX           ORGANI  DRUŠTVA  

Član 31
Upravljanje Društvom organizovano je kao dvodomno u skladu sa Zakonom.  

Organi Društva su:

1. Skupština akcionara
2. Nadzorni odbor
3. Direktor
Direktor iz stava 2 ovog člana je generalni direktor. 

Organi upravljanja Društvom su nadzorni odbor i generalni direktor. 

Promjena sistema upravljanja može se vršiti samo izmjenom ovog Statuta. 

Skupština akcionara
Član 32
Skupštinu akcionara društva (u daljem tekstu: skupština) čine svi akcionari, nezavisno od broja, vrste i klase akcija koje posjeduju.
Ovlašćenja skupštine

Član 33
Skupština:

1. vrši izmjene i dopune, odnosno donosi novi statut Društva;

2. imenuje  i razrješava članove nadzornog odbora 
3. imenuje i razrješava revizora
4. imenuje i razrješava likvidatora;

5. usvaja godišnje finansijske izvještaje i izvještaj o poslovanju društva

6. donosi odluku o dobrovoljnoj likvidaciji Društva, restrukturiranju ili podnošenju predloga za pokretanje stečajnog postupka;

7. usvaja politiku naknada i odlučuje o visini naknada članovima nadzornog odbora 
8. donosi odluku o raspolaganju imovinom društva (kupovini, prodaji, zakupu, zamjeni, sticanju ili na drugi način raspolaganju) čija je vrijednost 20 % ili veća od neto vrijednosti imovine društva (imovina velike vrijednosti);
9. donosi odluku o raspodjeli dobiti;

10. donosi odluku o povećanju ili smanjenju osnovnog kapitala društva; 

11. donosi odluku o zamjeni akcija jedne klase akcijama druge;

12. donosi odluku o povlačenju jedne ili više klasa akcija sa regulisanog tržišta, odnosno multilateralne trgovačke platforme u smislu zakona kojim se uređuje tržište kapitala;
13. usvaja izvještaj o izvršenoj reviziji finansijskog izvještaja i vanrednoj reviziji;
14. odobrava procjenu nenovčanih uloga;

15. donosi odluku od promjeni djelatnosti Društva;
16. donosi odluku o promjeni poslovnog imena, sjedišta ili adrese Društva;
17. po zahtjevu nadzornog odbora, razmatra pitanja iz njegove nadležnosti, koja se odnose na poslovanje društva;

18. donosi poslovnik o svom radu i

19. donosi i druge odluke u skladu Zakonom i ovim Statutom.

Sjednice Skupštine akcionara su redovne i vanredne.

Redovna sjednica Skupštine akcionara

Član 34
Redovna godišnja Skupština akcionara održava se jednom godišnje, najkasnije u roku od 6 (šest) mjeseci od dana završetka poslovne godine.

Član 35
Redovnu godišnju Skupštinu akcionara saziva nadzorni odbor. 
Po nalogu nadzornog odbora, sekretar Društva organizuje Skupštinu akcionara.
Član 36
Ukoliko nadzorni odbor ne sazove redovnu godišnju Skupštinu u predviđenom roku, pravo sazivanja sjednice Skupštine imaju revizor društva i akcionari čije akcije predstavljaju najmanje 5% (pet procenata) osnovnog kapitala i 5% glasačkih prava u okviru svoje klase, koji upućuju nadzornom odboru pisani zahtjev za sazivanje Skupštine akcionara, predlog dnevnog reda Skupštine i predloge odluka sa obrazloženjem koje na Skupštini treba da se donesu, podatke o podnosiocima zahtjeva i broju akcija koje posjeduju.
Nadzorni odbor  je dužan da sazove Skupštinu akcionara u roku od 15 (petnaest) dana od dana prijema zahtjeva za sazivanje Skupštine akcionara na teret sredstava Društva.

Poziv za sjednicu

Član 37
Poziv za Skupštinu akcionara dostavlja se najranije 42, a najkasnije 21 dana prije dana održavanja Skupštine.

Izuzetno od stava 1, poziv za ponovljenu skupštinu akcionara upućuje se akcionarima najkasnije 10 dana prije održavanja ponovljene skupštine akcionara. 

Odmah po donošenju odluke o sazivanju sjednice, a najkasnije prvog narednog radnog dana, sekretar  Društva je dužan da poziv za sjednicu: 

-objavi na internet stranici Društva 

-dostavi organu nadležnom za registraciju u CRPS i CKDD radi objavljivanja poziva na internet stranicama CRPS i CKDD

-dostavi radi objave na internet stranici regulisanog tržišta, odnosno multilateralne trgovačke platforme na kojima su akcije Društva uključene u trgovanje

Poziv za skupštinu akcionara iz stava 1 ovog člana, mora biti dostupan do dana održavanja sjednice. 
Član 38
Poziv za sjednicu skupštine akcionara naročito sadrži:

1. datum slanja poziva

2. mjesto, datum i vrijeme održavanja sjednice Skupštine akcionara;

3. predlog dnevnog reda Skupštine akcionara sa jasnom naznakom o kojim tačkama dnevnog reda Skupština akcionara treba da donese odluku i navođenjem klase i ukupnog broja akcija koja o toj odluci glasa i većine koja je potrebna za donošenje te odluke, sa obavještenjem gdje akcionari mogu izvršiti uvid u materijale i predloge odluka sa obrazloženjem koje će se razmatrati na Skupštini akcionara;

4. adresu internet stranice Društva na kojoj će biti dostupne prethodno navedene informacije;

5. uputstvo o pravima i načinu ostvarivanja prava akcionara da učestvuju i glasaju na sjednici Skupštine akcionara u skladu sa zakonom
6. Obrazac punomoćja 

7. Obavještenje o danu utvrđivanja svojstva akcionara

Uz poziv za sjednicu skupštine akcionara, na internet stranici Društva, objavljuje se ukupan broj akcija i broj akcija sa pravom glasa na dan objavljivanja poziva, kao i broj akcija svake klase sa pravom glasa po tačkama dnevnog reda sjednice. 

Materijali za sjednicu

Član 39
Materijali sa prijedlozima odluka koje treba da se razmotre na Skupštini akcionara, izlažu se na uvid akcionarima u sjedištu Društva, odnosno u prostorijama Društva izvan sjedišta, istovremeno sa slanjem poziva za skupštinu akcionara. 
Društvo je dužno da materijale iz stava 1 ovog člana stavi na raspolaganje akcionarima objavljivanjem na internet stranici društva i omogući preuzimanje tih materijala. 

Ako zbog tehničkih poteškoća akcionar nije u mogućnosti da preuzme materijale iz stava 1 ovog člana, Društvo je dužno da mu omogući lično ili putem punomoćnika, da ostvari uvid u materijale u sjedištu Društva, u toku radnog vremena, ili da iste dostavi elektronskom poštom (na adresu koju odredi akcionar). 
Član 40
Sjednica skupštine akcionara održava se po pravilu u sjedištvu društva, osim izuzetaka utvrđenih zakonom ili ovim statutom. 

Sjednica skupštine vodi se na crnogorskom jeziku na kome moraju biti dostavljeni poziv i materijali za održavanje iste. 

Sjednice skupštine akcionara mogu tonski da se snimaju. 

Učešće u radu sjednice 

Član 41
Pravo učešća u radu sjednice skupštine akcionara imaju akcionari koji su to svojstvo imali na drugi dan prije dana održavanja sjednice (dan utvrđivanja svojstva akcionara).

Spisak akcionara iz stava 1 ovog člana Društvo utvrđuje na osnovu izvoda iz jedinstvene evidencije akcionara CKDD. 

Akcionar iz stava 1 ovog člana koji nakon dana utvrđivanja svojstva akcionara prenese svoje akcije na treće lice, zadržava pravo učešća u radu sjednice skupštine po osnovu tih akcija. 

Nadzorni odbor dužan je da svakom akcionaru sa spiska iz stava 2 ovog člana, na njegov pisani zahtjev koji može biti podnesen i elektronskim putem, bez odlaganja, a najkasnije narednog radnog dana od dana prijema zahtjeva, dostavi taj spisak u pisanom ili elektronskom obliku. 

Prilikom dostavljanja spiska akcionara na način iz stava 4 ovog člana, iz spiska se moraju ukloniti podaci o  jedinstvenom  matičnom broju za akcionare koji su fizička lica. 

Član 42
Identitet akcionara, odnosno njihovih punomoćnika koji učestvuju u radu skupštine akciora utvrđuje se:

· za fizička lica uvidom u ličnu ispravu sa fotografijom i na osnovu dostavljene kopije punomoćja;

· za pravna lica na osnovu dokaza o svojstvu ovlašćenog lica tog pravnog lica i uvidom u ličnu 
ispravu sa fotografijom. 

Dokazom iz stava 1 alineja 2 ovog člana smatra se izvod iz odgovarajućeg registra koji nije stariji od tri dana ili kopija punomoćja koje glasi na ime tog lica, ako to lice nije upisano u izvodu iz odgovarajućeg registra kao zastupnik društva. 

Nakon utvrđivanja identiteta, predsjednik skupštine akcionara i sekretar društva, ako ga ima, sačinjavaju i potpisuju listu prisutnih akcionara, odnosno njihovih punomoćnika, kao i broj, vrstu i klasu akcija svakog akcionara prisutnog lično ili preko punomoćnika. 

Član 43
Akcionar može svoja prava sjednici skupštine akcionara da ostvaruje preko punomoćnika.
Punomoćnik akcionara ima ista prava u pogledu učešća u radu sjednice skupštine akcionara, uključujući i pravo glasa, kao i akcionar koji ga je ovlastio.
Punomoćnik akcionara može biti svako poslovno sposobno fizičko ili pravno lice, osim izuzetaka utvrđenih zakonom. 
Član 44
Akcionar daje punomoćje u pisanom obliku, uz obavezu ovjere potpisa u skladu sa zakonom kojim se uređuje ovjera potpisa, rukopisa i prepisa, izuzev u slučaju da punomoćje daje Vlada Crne Gore. 
Punomoćje obavezno sadrži:podatke o akcionaru koji daje punomoćje, podatke o punomoćniku, broj, vrstu i klasu akcija za koje se punomoćje daje, naznaku pravnih poslova za koje se punomoćje daje (da glasa na skupštini ili da obavlja druge pravne radnje) i datum davanja punomoćja.
Ako u punomoćju nije naveden period važenja, smatra se da je punomoćje dato na neodređeno vrijeme. 

Ako je u punomoćju navedeno da se daje za jednu sjednicu skupštine akcionarskog društva, ono važi i za ponovljenu, odnosno odloženu sjednicu.
Punomoćje je neprenosivo. 

Punomoćje se može dati i u elektronskom obliku, koje mora biti potpisano kvalifikovanim elektronskim potpisom, u skladu sa zakonom kojim se uređuje elektronski dokument. 

Akcionar, odnosno punomoćnik akcionara obavještava Društvo o punomoćju datom u elektronskom obliku dostavljanjem punomoćja na adresu elektronske pošte posebno naznačene u Pozivu za skupštinu akcionara. 

Učešće u radu skupštine akcionara elektronskim putem, punomoćje dato elektronskim putem i glasanje na sjednici elektronskim putem urediće se Poslovnikom o radu skupštine akcionara i pravilnikom kojim se uređuje elektronski rad i poslovanje.

Član 45
Akcionar može da opozove punomoćje u svakom trenutku do dana održavanja sjednice skupštine akcionara, pod uslovom da o tome odmah pisanim putem obavijesti punomoćnika i društvo. 

Akcionar može da opozove punomoćje na način propisan Zakonom. 
Kvorum

Član 46
Kvorum potreban za rad sjednice skupštine čine akcionari koji posjeduju više od polovine ukupnog broja akcija sa pravom glasa, a koji su lično prisutni ili zastupani putem punomoćnika. 

U kvorum se računaju i glasovi akcionara koji su glasali pisanim ili elektronskim putem.  Kvorum se utvrđuje odvojeno za svaku klasu akcija koja ima pravo glasa po određenoj tački dnevnog reda, prije početka sjednice skupštine akcionara. 
Ponovljena i odložena skupština

Član 47
Ako se na Skupštini akcionara ne postigne potreban kvorum, Skupština akcionara može se ponovo sazvati sa istim dnevnim redom. 

Ako je u pozivu za neodržanu sjednicu određen dan održavanja ponovljene sjednice, ponovljena sjednica održaće se na taj dan, pri čemu on ne može biti ranije od 8, niti kasnije od 30 dana od dana neodržane sjednice. 

Ako u pozivu za neodržanu sjednicu nije određen dan održavanja ponovljene sjednice, ponovljena sjednica može se održati najranije 15, a najkasnije 30 dana od dana neodržane sjednice. 

U slučaju iz stava 3 ovog člana, poziv za ponovljenu sjednicu upućuje akcionarima najkasnije 10 dana prije dana održavanja ponovljene sjednice. 

Kvorum za ponovljenu sjednicu čine akcionari koji posjeduju najmanje 33% ukupnog broja akcija sa pravom glasa.
Ako se na ponovljenoj sjednici skupštine akcionara ne postigne kvorum iz stava 5 ovog člana može se na isti način sazvati druga ponovljena sjednica na kvorum čine akcionari koji posjeduju najmanje 20% ukupnog broja akcija sa pravom glasa.

Član 48
Skupština akcionara može u toku trajanja sjednice da donese odluku kojom se odlaže održavanje sjednice, pri čemu se odložena sjednica mora održati najkasnije u roku od tri mjeseca. 

Akcionari koji imaju najmanje 10% akcija sa pravom glasa imaju pravo da zahtijevaju nastavak redovne skupštinske sjednice, kad je riječ o odlukama o usvajanju godišnjih finansijskih izvještaja i raspodjeli dobiti. 
Virtuelna sjednica

Član 49
Virtuelna sjednica skupštine akcionara održava se bez fizičkog prisustva akcionara, odnosno njihovih punomoćnika u mjestu održavanja sjednice.

U slučaju održavanja virtuelne sjednice: 

· cijela sjednica mora se prenositi sa slikom i tonom;
· akcionari pravo glasa ostvaruju elektronskim putem, lično ili preko punomoćnika;
· akcionari imaju pravo da podnose predloge putem video komunikacije na sjednici;
· akcionari imaju pravo na postavljanje pitanja u skladu sa ovim zakonom korišćenjem elektronskih oblika komunikacije; 

· akcionari imaju pravo da govore na sjednici korišćenjem nekog od načina video komunikacije. 

Način rada virtuelne sjednice urediće se Poslovnikom o radu skupštine.

Dnevni red Skupštine akcionara
Član 50
Skupština akcionara ne može donositi odluke o pitanjima koja nijesu na dnevnom redu, osim ukoliko svi akcionari sa pravom glasa prisustvuju skupštini i jednoglasno prihvate izmjenu dnevnog reda.

U slučaju izmjene ili proširenja dnevnog reda od strane organa koji saziva sjednicu, akcionari se obavještavaju o izmjenama dnevnog reda na način na koji se obavještavaju o održavanju skupštine akcionara i to najkasnije 15 (petnaest) dana prije dana održavanja Skupštine.
Akcionari koji posjeduju najmanje 5% (pet procenata) akcija sa pravom glasa imaju pravo da nadzornom odboru predlože izmjenu dnevnog reda u dijelu donošenja drugačije odluke po predloženoj tački dnevnog reda, uz obrazloženje i predlog odluke, ili dopunu dnevnog reda novim tačkama, uz obrazloženje ili predlog odluke koju skupština akcionara treba da donese, najkasnije 10 (deset) dana prije dana održavanja Skupštine akcionara. 
Predlog iz stava 3 ovog člana dostavlja se pisanom obliku, uz navođenje podataka o podnosiocu i broju akcija koje posjeduje, najkasnije 10 dana prije dana održavanja sjednice skupštine akcionara. 
Organ koji saziva sjednicu skupštine dužan je da po prijemu blagovremnog predloga, izmijeni odnosno dopuni Dnevni red. 

Blagovremeni predlog proširenog dnevnog reda, sa predloženim odlukama Društvo će objaviti na svojoj internet stranici, najkasnije narednog radnog dana od dana prijema predloga. 
Društvo je dužno je da najkasnije 56 dana prije dana održavanja redovne sjednice skupštine akcionara, najavi datum održavanja sjednice i rok u kojem akcionari mogu da ostvare prava iz stava 3 ovog člana. 

Postupanje na sjednici Skupštine akcionara

Član 51
Sjednicu skupštine akcionara otvara predsjednik nadzornog odbora, a u njegovom odsustvu bilo koji član nadzornog odbora. 
Lice iz stava 1 ovog člana predsjedava sjednicom do izbora predsjednika skupštine.
Predsjednik skupštine bira se većinom glasova prisutnih akcionara, u kom slučaju  svaki akcionar ima pravo na jedan glas za svaku akciju koju posjeduje. 
Predsjednik skupštine ne može biti član organa upravljanja.
Predsjednik skupštine može biti akcionar ili treće lice.
Sekretar sjednice Skupštine akcionara je sekretar Društva, ukoliko je imenovan.

Član 52
Članovi nadzornog  po pravilu prisustvuju skupštini.

Generalni direktor, predsjednik nadzornog Odbora i sekretar društva, ako je imenovan, obavezno prisustvuju skupštinama akcionara, ukoliko iz opravdanih razloga nijesu spriječeni da prisustvuju skupštini.

Prisustvo akcionara ili njihovih punomoćnika na Skupštini akcionara dokazuje se potpisivanjem liste prisutnih na kojoj se iskazuje i broj glasova koje posjeduje svaki akcionar.

Donošenje odluka

Član 53
Svaki akcionar ima pravo na jedan glas za svaku akciju koju posjeduje.
Skupština donosi odluku većinom glasova prisutnih ili zastupanih akcionara sa pravom glasa ili putem glasačkih listića, osim u slučajevima kada se za donošenje odluke zahtijeva druga većina.
Glasanje na skupštini je javno ili tajno.
Prisutni akcionari glasaju:

1) Javno (usmenim izjašnjavanje ili podizanjem ruke) “za", "protiv" ili ‘’uzdržan’’ po svakoj pojedinačnoj odluci.

2) Tajno, putem glasačkih listića kada se biraju članovi nadzornog odbora ili u drugim slučajevima predviđenim statutom ili poslovnikom o radu skupštine akcionara.

Odsutni akcionari glasaju pisanim putem u skladu sa pravilima predviđenim Zakonom i Poslovnikom o radu Skupštine.

Nakon glasanja po svakoj pojedinačnoj odluci predsjednik sjednice obavještava Skupštinu o glasanju za, protiv ili uzdržan akcionara koji imaju pravo glasa na sjednici Skupštine i koji su to uradili pisanim putem.

Na zahtjev akcionara predsjednik sjednice Skuštine akcionara dužan je da na samoj sjednici utvrdi tačan broj glasova za donošenje ili protiv donošenja pojedine odluke.

Društvo utvrđuje formu i sadržaj glasačkog listića kojim se glasa u odsustvu, koji mora biti dostupan akcionarima u papirnoj i elektronskoj formi. 
Glasački listići sastavljaju se na način da lica koja glasaju imaju jasan izbor. 

Član 54
Prisutni ili zastupljeni akcionari koji nemaju pravo glasa po nekoj tački dnevnog reda prilikom odlučivanja na Skupštini akcionara računaju se prilikom utvrđivanja kvoruma, ali se ne uzimaju u obzir prilikom donošenja odluka.
Sporazum akcionara o glasanju

Član 55
Sporazum akcionara o glasanju je ugovor između određenog broja akcionara Društva sa ciljem da se unaprijed odredi kako da glasaju po osnovu svojih akcija, na određeni način i o određenim pitanjima na Skupštini akcionara, bilo da je zaključen uz podršku organa društva, udruženja akcionara ili samoorganizovanjem akcionara.

Sporazum obavezuje samo akcionare koji su ga potpisali.

Sporazum o glasanju može se zaključiti za jednu Skupštinu akcionara i ponovljenu sjednicu Skupštine akcionara, ili za određeno vrijeme, koje ne može biti duže od 5 godina.

Kada je sporazumom postignut dogovor o glasanju, akcionari prisustvuju sjednici Skupštine akcionara da bi glasali kako je dogovoreno ili imenuju zajedničkog punomoćnika sa ovjerenim punomoćjem.
Ako je sporazum zaključen za duži vremenski period (do pet godina), u sporazumu se predviđa način postizanja dogovora, odnosno usaglašavanja akcionara unaprijed o glasanju za predstojeće Skupštine akcionara, kao i rješavanje mogućih sporova izabranom arbitražom ili određivanjem trećeg lica.

Član 56
Zapisnik sa sjednice skupštine akcionara izrađuje se na način propisan zakonom i poslovnikom o radu skupštine akcionara. 

Zapisnik sa Skupštine akcionara potpisuju predsjednik Skupštine akcionara, zapisničar, odnosno sekretar Društva ako je imenovan i najmanje 1 (jedan) akcionar koga ovlasti Skupština akcionara (ovjeravač zapisnika).

Prilikom sačinjavanja zapisnika može se koristiti tonski zapis sa sjednice skupštine akcionara. 

Uz zapisnik sa sjednice Skupštine akcionara se prilažu: spisak lica koja su učestvovala u radu sjednice, dokazi o sazivanju sjednice, kopije punomoćja i glasački listići kojima su se akcionari izjasnili unaprijed ili na Skupštini akcionara.

Zapisnik sa Skupštine akcionara sačinjava se u roku od 7 (sedam) dana od dana održavanja sjednice i obavezno sadrži: datum, mjesto i vrijeme održavanja Skupštine akcionara, imena predsjednika, sekretara Skupštine akcionara, lica koja ovjeravaju zapisnik, članova radnih tijela Skupštine (ako su bila formirana), podatke o kvorumu, dnevnom redu, načinu i rezultatima glasanja i tekst usvojenih odluka na Skupštini akcionara.

U roku od tri dana od dana isteka roka iz stava 4 ovog člana, Predsjednik skupštine, odnosno Sekretar Društva ako je imenovan dužan je da zapisnik, donesene odluke i rezultate glasanja po svim tačkama dnevnog reda objavi na internet stranici Društva u trajanju od najmanje 30 (trideset) dana. 

Vanredna skupština

Član 57
Vanredna Skupština akcionara je svaka Skupština akcionara, osim redovne  godišnje Skupštine akcionara.
Nadzorni odbor vanrednu skupštinu akcionara saziva: 
· kada je potrebno donijeti odluku o promjeni djelatnosti Društva;

· kada je potrebno donijeti odluku o promjeni iznosa osnovnog kapitala Društva; 

· kada se prije isteka ugovorenog roka mijenja ovlašćeni revizor;

· kada je potrebno razmotriti ozbiljne gubitke Društva ili dati odobrenje Društvu da kupi sopstvene akcije;

· kada se odobrava reorganizacija, spajanje, dobrovoljna likvidacija ili podnošenje predloga za pokretanje stečajnog postupka Društva:

· kada prestane članstvo članu nadzornog odbora;
· kada to zahtjeva revizor koji je podnio ostavku;

· kada nadzorni odbor smatra da određeno pitanje treba razmotriti na vanrednoj Skupštini akcionara i
· u drugim slučajevima utvrđenim zakonom ili ovim statutom.

Pravo sazivanja vanredne sjednice Skupštine imaju i revizor društva i akcionari čije akcije predstavljaju najmanje 5% (pet procenata) osnovnog kapitala i 5% glasačkih prava u okviru svoje klase, koji upućuju nadzornom odboru pisani zahtjev za sazivanje vanredne Skupštine akcionara, predlog dnevnog reda Skupštine i predloge odluka sa obrazloženjem koje na Skupštini treba da se donesu, podatke o podnosiocima zahtjeva i broju akcija koje posjeduju.

Nadzorni odbor  je dužan da sazove vanrednu Skupštinu akcionara u roku od 15 (petnaest) dana od dana prijema zahtjeva za sazivanje vanredne Skupštine akcionara na teret sredstava Društva.

Vanredna sjednica se saziva i održava na način propisan ovim statutom i zakonom, a koji se odnosi na redovnu sjednicu akcionarskog društva. 
Poslovnik  o radu 

Član 58
Bliži način rada i odlučivanja Skupštine akcionara uređuje se Poslovnikom o radu Skupštine akcionara.
Skupština donosi Poslovnik o radu većinom glasova prisutnih akcionara. 

ORGANI UPRAVLJANJA AKCIONARSKOG DRUŠTVA
Nadzorni odbor
Član 59
Nadzorni odbor je kolektivni organ koji vrši nadzor nad poslovima Društva. 
Nadzorni odbor ima pet članova.
Uslovi za izbor nadzornog odbora
Član 60
Za člana nadzornog odbora može biti izabrano samo poslovno sposobno fizičko lice, koje posjeduje najmanje VII nivo kvalifikacije obrazovanja.
Član nadzornog odbora ne može biti:

· lice koje je osuđeno za krivična djela: protiv prava iz rada, protiv intelektualne svojine, platnog prometa i privrednog poslovanja,  imovine i službene dužnosti dok trajub pravne posledice osude;
· revizor društva ili lice koje je bilo angažovano u vršenju revizije finansijskih izvještaja društva do isteka roka u skladu sa posebnim zakonom;

· lice kojem je izrečena mjera zabrane obavljanja djelatnosti koja čini pretežnu djelatnost društva, za vrijeme dok traje ta zabrana;
· generalni direktor, zamjenik generalnog direktora, prokurista niti punomoćnik društva.
Predstavnici manje zastupljenog pola moraju predstavljati najmanje 40 % članova nadzornog odbora. 

Ukoliko Društvo ne postupi u skladu sa stavom 3 ovog člana, dužno je da na svojoj internet stranici objavi razloge, kao i mjere koje planira da preuzme u cilju ispunjenja te obaveze.
Za sve što nije regulisano ovim Statutom, a tiče se predstavnika manje zastupljenog pola, primjenjuje se Zakon. 
Izbor članova nadzornog odbora
Član 61
Članove nadzornog odbora imenuje i razješava skupština akcionara.

Pravo predlaganja kandidata za članove nadzornog odbora imaju: 

· nadzorni odbor,
· akcionar, odnosno akcionari, koji zajedno imaju najmanje 5% osnovnog kapitala i
· komisija za imenovanja. 
Uz predlog za izbor određenog kandidata za člana nadzornog odbora prilažu se biografski i drugi podaci koji mogu biti od značaja prilikom donošenja odluke o izboru kandidata. 
Predloženi kandidat za člana nadzornog odbora, dužan je da dostavi pisanu izjavu o prihvatanju kandidature, i prije glasanja obavijesti skupštinu akcionara o pozicijama koje zauzima u drugim privrednim društvima, kao i svakoj drugoj činjenici koja može da izazove sukob intresa. 

Članovi nadzornog odbora, u punom sazivu i kada se vrši popunjavanje dva ili više upražnjenih mjesta u nadzornom odboru, biraju se kumulativnim glasanjem, pri čemu svaka akcija sa pravom glasa daje broj glasova jednak ukupnom broju članova nadzornog odbora, koji je utvrđen ovim Statutom
Akcionar ili punomoćnik akcionara može sve glasove dati jednom kandidatu ili ih rasporediti na više kandidata.
Glasanje za članove nadzornog odbora je uspješno, ako:

· su svi članovi nadzornog odbora izabrani u istom krugu glasanja;

· je svaki od izabranih kandidata za člana nadzornog odbora dobio više glasova od bilo kojeg kandidata koji nije izabran.
Ako nijesu ispunjeni uslovi iz stava 6 ovog člana, glasanje za izbor članova nadzornog odbora će se ponoviti najviše dva puta na istoj sjednici skupštine, s tim da prije ponovnog glasanja, predlagači iz stava 2 ovog člana mogu izmijeniti svoje predloge, u skladu sa poslovnikom o radu skupštine.
Članovi nadzornog odbora ne mogu imati zamjenike. 

Članovi nadzornog odbora registruju se u CRPS. 
Mandat članova nadzornog odbora
Član 62
Članovi nadzornog odbora biraju se na period od četiri godine. 
Po isteku mandata, član nadzornog odbora može biti ponovo imenovan.

Broj mandata za člana nadzornog odbora nije ograničen.

Naknade članova nadzornog direktora
Član 63
Članovi nadzornog odbora mogu ostvariti pravo na naknadu za rad čiju visinu utvrđuje Skupština akcionara.
Naknada nadzornom odboru je fiksna i mora biti primjerena zadacima koje obavljaju, kao i stanju u kojem se društvo nalazi.
Naknade članova nadzornog odbora posebno se iskazuju u okviru godišnjih izvještaja o naknadama  Društva.
Nadležnosti nadzornog odbora
Član 64
Nadzorni odbor:

1. vrši nadzor nad vođenjem poslova Društva
2. daje obavezujuća upustva i smjernice generalnom direktoru 
3. izvršava odluke skupštine akcionara

4. bira i razrješava predsjednika nadzornog odbora iz reda svojih članova

5. imenuje i razješava generalnog direktora

6.  imenuje i razješava sekretara društva
7. imenuje i razješava članove i predsjednika revizorskog odbora
8. imenuje i razrješava lica zadužena za sprovođenje unutrašnje revizije u društvu, na predlog revizorskog odbora,
9. imenuje i razrješava lice koje je zaduženo za praćenje usklađenosti obavljanja djelatnosti društva sa zakonom i drugim propisima,
10. imenuje i razrješava komisiju za naknade i komisiju za imenovanja,
11. daje saglasnost na akt o unutrašnjoj organizaciji i sistematizaciji radnih mjesta,
10.  utvrđuje strukturu i sastav menadžmenta na prijedlog generalnog direktora;
11. utvrđuje radna mjesta od posebnog značaja za rad i poslovanje Društva i lica sa posebnim obavezama prema društvu na predlog generalnog direktora;

12. imenuje i razrješava članove menadžmenta, na predlog generalnog direktora;

13. utvrđuje poslovnu strategiju u skladu sa smjernicama skupštine;

14. utvrđuje računovodstvene politike društva i politike upravljanja rizicima;

15. saziva sjednice skupštine i utvrđuje predlog dnevnog reda sa predlozima odluka;

16. utvrđuje iznose dividendi u skladu sa zakonom, način i postupak njihove isplate i predlaže skupštini isplate dividendi;

17. predlaže politiku naknada članovima organa upravljanja;

18. usvaja tromjesečne izvještaje generalnog direktora o tekućem poslovanju društva;

19. usvaja Plan rada Službe za unutrašnju reviziju Društva i revizorskog odbora;

20. odlučuje o otvaranju predstavništva Društva;

21. odlučuje o poslovnoj saradnji i povezivanju sa drugim društvima;

22. prati aktivnosti menadžmenta i administracije i osigurava implementaciju poslovne politike Društva;

23. usvaja godišnji plan javnih nabavki;
24. donosi planove programa rada i razvoja;

25. donosi investicione odluke;

26. odlučuje o kreditnim zaduženjima Društva i odobravanju depozita;

27. donosi odluke o utvrđivanju cijena prevoza i drugih usluga, na predlog generalnog direktora;

28. donosi program zaštite i unapređenja rada i životne sredine;
29. usvaja godišnje Biznis planove;
30. usvaja godišnje i izvještaje revizorskih angažmana rukovodioca Službe za unutrašnju reviziju Društva;

31. usvaja Elaborat o obavljenom popisu imovine i obaveza Društva;

32. imenuje komisije i radna tijela za izvršenje određenih poslova;

33. odobrava zaključenje pojedinačnih ugovora, sudskih i vansudskih poravnjanja i drugih poslova, kao i odlučuje o alternativnom rješavanju sporova, ukoliko vrijednost posla, odnosno spora prelazi iznos od 5.000,00 eura;

34. odlučuje o donacijama, sponzorstvima i pomoći u iznosu većem od 1.000,00 eura;
35. donosi Poslovnik o svom radu;

36. donosi opšta akta osim Statuta i drugih akata iz nadležnosti Skupštine;

37. vrši i druge poslove u skladu sa zakonom i statutom Društva.
Radi vršenja nadzora nad vođenjem poslova Društva, nadzorni odbor naročito ima pravo da pregleda i ispituje poslovne knjige i dokumentaciju Društva. 

Odlukom nadzornog odbora može se predvidjeti obaveza davanja prethodne saglasnosti Nadzornog odbora za zaključivanje određenih pravnih poslova. 

Predsjednik nadzornog odbora
Član 65
Predsjednik nadzornog odbora bira se iz reda članova nadzornog odbora. 
Predsjednika nadzornog odbora biraju članovi nadzornog odbora međusobno. 

Predsjednik nadzornog odbora zastupa društvo u odnosu sa generalnim direktorom i sekretarom društva. 
Predsjednik nadzornog odbora:

1. rukovodi nadzornim odborom i odgovoran je za efikasnost rada odbora;
2. saziva i predsjedava sjednicama nadzornog odbora, predlaže dnevni red i odgovoran je za vođenje zapisnika sa sjednica odbora;
3. prati i osigurava implementaciju odluka nadzornog odbora;

4. koordinira i ostvaruje poslovnu saradnju sa strateškim domaćim i stranim partnerima i međunarodnim organizacijama;
5. obezbjeđuje blagovremenost informacije o ukupnom radu i poslovanju Društva za potrebe nadzornog odbora;

6. zaključuje ugovore i anekse ugovora sa generalnim direktorom i sekretarom Društva;
7. potpisuje odluke i akta nadzornog odbora, ukoliko drugačije nije utvrđeno odlukom nadzornog odbora;
8. predstavlja nadzorni odbor pred drugim organima i subjektima i
9. vrši i druge poslove predviđene zakonom i ovim Statutom.

Nadzorni odbor može da razriješi i izabere novog predsjednika odbora u bilo koje vrijeme, bez navođenja razloga.

Predsjednik nadzornog odbora može profesionalno obavljati svoju funkciju, o čemu odluku donosi nadzorni odbor. 
Predsjednik nadzornog odbora registruje se u CRPS.
Način rada nadzornog odbora
Član 66
Nadzorni odbor donosi poslovnik o svom radu.

Predsjednik nadzornog odbora zakazuje sjednicu nadzornog odbora, kad god se za tim ukaže potreba, saglasno Poslovniku o radu nadzornog odbora. 

Sjednicu nadzornog odbora može da zakaže predsjednik nadzornog odbora lično, na zahtjev člana nadzornog odbora ili revizora društva.

Ako predsjednik nadzornog odbora ne sazove sjednicu nadzornog odbora na zahtjev iz stava 3 ovog člana, u roku od 14 dana od dana podnošenja zahtjeva, sjednicu nadzornog odbora može sazvati bilo koji član.

Član nadzornog odbora koji sazove sjednicu u skladu sa stavom 4 ovog člana, u zahtjevu navodi razloge za sazivanje sjednice i predlaže dnevni red.

U slučaju odsutnosti predsjednika odbora, svaki od članova nadzornog odbora može sazvati sjednicu odbora, a većinom glasova prisutnih članova bira se jedan od njih za predsjedavajućeg na početku sjednice.

Sjednica nadzornog odbora može se održati ako joj prisustvuje više od polovine ukupnog broja članova, a odluke se donose ako najmanje polovina prisutnih članova nadzornog odbora glasa za njih.

Članovi nadzornog odbora imaju jednako pravo glasa, a u slučaju jednakog broja glasova, glas predsjednika nadzornog odbora, odnosno predsjedavajućeg je odlučujući.

Član nadzornog odbora nema pravo glasa kada odbor odlučuje o njegovoj odgovornosti ili radu u društvu.

Sjednicama na kojima se raspravlja o finansijskim izvještajima društva obavezno prisustvuje revizor Društva.
Sjednice nadzornog odbora mogu se održati i elektronskim putem, telefonom ili upotrebom drugih sredstava audio-vizuelne komunikacije.
Odsutni član nadzornog odmora može glasati pisanim ili elektronskim putem. 

Sjednice nadzornog odbora mogu tonski da se snimaju. 

Zapisnik sa sjednice nadzornog odbora
Član 67
Zapisnik sa sjednice nadzornog odbora obavezno sadrži: 
· Datum, mjesto i vrijeme održavanja sjednice;
· Imena i prezimena lica koji su prisustvovali sjednici;
· Ime i prezime lica koje vodi zapisnik;
· Način i rezultate glasanja za svaku tačku dnevnog reda sa usvojenim odlukama. 
Zapisnik potpisuju svi prisutni članovi nadzornog odbora, sekretar društva ili lice koji vodi zapisnik. 

Zapisnik se sačinjava u roku od sedam dana od dana održavanja sjednice i unosi se u jedinstvenu knjigu evidencija.
Za izradu zapisnika može se koristiti tonski zapis sjednice nadzornog odbora. 

Prestanak članstva u nadzornom odboru
Član 68
Mandat člana nadzornog odbora prestaje:
· smrću,
· gubitkom ili ograničavanjem poslovne sposobnosti,
· istekom perioda na koji je imenovan,
· kada prestane da ispunjava uslove za članstvo u nadzornom odboru  u skladu sa ovim Statutom,
· podnošenjem pisane ostavke organu koji ga je imenovao,
· razrješenjem od strane skupštine akcionara i
· imenovanjem likvidatora ili stečajnog upravnika.
U skladu sa stavom 1, alineja 5, član nadzornog odbora može podnijeti ostavku u pisanoj formi prije isteka svog mandata, na način što o tome obavijesti nadzorni odbor 15 dana prije održavanja sjednice nadzornog odbora.  
Odluku o razrješenju člana nadzornog odbora, skupština društva može donijeti u bilo koje vrijeme i bez navođenja posebnog razloga za razrješenje.

Prestanak članstva u nadzornom odboru registruje se u CRPS, u roku od sedam dana od dana nastupanja okolnosti iz stava 1 ovog člana.
Kooptacija
Član 69
Ako se broj članova nadzornog odbora, smanji ispod broja određenog ovim statutom , preostali članovi nadzornog odbora, mogu imenovati lice koje će vršiti dužnost nedostajućeg člana do imenovanja novog člana nadzornog odbora, od strane skupštine akcionara. 
U slučaju iz stava 1 ovog člana, broj vršilaca dužnosti ne može biti veći od dva.

Ako se broj članova nadzornog odbora, smanji tako da nadzorni odbor, nema kvorum ili većinu za donošenje odluka, preostali članovi dužni su da sazovu sjednicu Skupštine akcionara, bez odlaganja, a najkasnije u roku od osam dana, radi imenovanja nedostajućih članova nadzornog odbora.

Mandat vršioca dužnosti člana nadzornog odbora, izabranog kooptacijom ističe na prvoj narednoj sjednici Skupštine akcionara.

Uslovi pod kojima vršilac dužnosti člana nadzornog odbora, izabran kooptacijom zaključuje ugovor sa akcionarskim društvom, ne mogu biti povoljniji od uslova koje je imao član umjesto koga je imenovan.

Vršilac dužnosti člana nadzornog odbora mora ispunjavati iste uslove koje mora da ispunjava član nadzornog odbora u skladu sa ovim Statutom.  

U slučaju izbora jednog člana nadzornog odbora, izbor se vrši pojedinačno. Svaki akcionar ima glasova koliko ima akcija, a odluka se donosi većinom glasova prisutnih akcionara. 

Mandat novoizabranog člana nadzornog odbora traje do isteka mandata ostalih članova nadzornog odbora. 

Komisije nadzornog odbora
Član 70
Komisije nadzornog odbora su komisija za imenovanja i komisija za naknade. 

Komisije imaju neparan broj članova i najmanje tri člana.

Komisije se određuju iz reda članova nadzornog odbora i drugih stručnih lica sa odgovarajućim znanjem i radnim iskustvom od značaja za rad komisije. 
Najmanje jedan član komisije mora ispunjavati uslove za nezavisnog direktora u skladu sa Zakonom. 

Član komisije ne može biti generalni direktor. 

Član 71
Sastav, mandat, nadležnost, obaveze i odgovornosti i druga pitanja od značaja za rad komisija utvrđuju se posebnim aktima koje donosi nadzorni odbor. 
Komisije nadzornog odbora podnose nadzornom odboru izvještaje o svom radu, u skladu sa odlukom o njihovom imenovanju.

Član 72
Nadzorni odbor može imenovati i druga privremena radna tijela za obavljanje pojedinih poslova. 
Radna tijela ne mogu odlučivati o pitanjima iz nadležnosti nadzornog odbora. 

Odlukom o imenovanju tih tijela bliže se utvrđuje njihov sastav, nadležnost, ovlašćenja i odgovornosti.

Komisija za imenovanja

           Član 73
Komisija za imenovanja ima 3 (tri) člana.

Članovi Komisije za imenovanja moraju imati odgovarajuća znanja i radna iskustva od značaja za rad Komisije.

Komisijom za imenovanja predsjedava predsjednik koga između sebe biraju članovi Komisije za imenovanja.        
Član 74
Komisija za imenovanja:

1. daje predloge i preporuke nadzornom odboru u vezi sa kandidatima za članove organa upravljanja, u slučaju da se uprazni neko mjesto u tim organima
2. daje mišljenje za predložene kandidate za članove organa upravljanja, kada se to zahtijeva od nje;

3. periodično, a najmanje jednom godišnje sačinjava izvještaj o primjerenosti sastava i broja članova organa upravljanja i daje nadzornom odboru preporuku u tom pogledu;

4. daje mišljenje na kadrovsku politiku Društva prilikom izbora rukovodećih lica u Društvu i obavlja druge poslove u vezi sa kadrovskom politikom Društva koje joj povjeri nadzorni odbor
Komisija za naknade

Član 75
Komisija za naknade ima 3 (tri) člana.

Članovi Komisije za naknade moraju imati odgovarajuća znanja i radna  iskustva od značaja za rad Komisije.
Komisijom za naknade predsjedava predsjednik koga između sebe biraju članovi Komisije za naknade.
           Član 76
Komisija za naknade:
1. priprema nacrt politike naknada Društva;
2. daje predlog o iznosu i strukturi naknade za svakog člana organa upravljanja i drugih organa Društva;

3. razmatra i daje preporuke organima upravljanja o iznosu i strukturi naknada licima na rukovodećim mjestima u Društvu;
4. daje preporuke o vrsti ugovora sa generalnim direktorom;
5. pruža pomoć nadzornom odboru u ispunjavanju obaveza koje se odnose na objavljivanje naknada članovima organa upravljanja u skladu sa zakonom;
6. analizira i daje preporuke u vezi sa davanjem naknada članovima organa upravljanja u akcijama;
7. i obavlja druge poslove u vezi sa politikom naknada Društva koje joj povjeri nadzorni odbor.
Način odlučivanja komisija i izvještavanje
Član 77
Komisija donosi odluke većinom glasova od ukupnog broja. 

Komisija je dužna da o svom radu najmanje jednom godišnje izvještava nadzorni odbor. 

Godišnji izvještaj o radu naročito sadrži: 

· podatke o članovima komisije;
· broju održanih sjednica;
· prisustvu svakog člana sjednicama;
· aktivnostima komisije.

Akt o obrazovanju i godišnji izvještaj komisije objavljuju se u okviru izjave o korporativnom upravljanju, najmanje jednom godišnje. 

Članovi komisije imaju pravo da od bilo kojeg zaposlenih u Društvu, kao i od akcionara zahtjevaju da im daju informacije potrebne za izvršavanje radnih zadataka komisja. 

Društvo je dužno da omogući sredstva za nesmetan rad komisija. 
Politika naknada i izvještaj o naknadama
Član 78
Društvo mora da ima politiku naknada, koja se odnosi se na naknade članova nadzornog odbora i generalnog direktora. 

Politika naknada Društva može odnositi i na druga lica na rukovodećim pozicijama u društvu, članove komisija, kao i na lica sa posebnim obavezama prema društvu.
Politiku naknada usvaja skupština akcionara. 
Društvo je dužno je da politiku naknada, zajedno sa podacima o datumu održavanja sjednice skupštine akcionara na kojoj je usvojena i rezultatima glasanja, bez odlaganja i bez naknade, učini dostupnim na svojoj internet stranici za svo vrijeme važenja politike naknada.
Član 79
Politika naknada sadrži: 
1) objašnjenje na koji način politika naknada doprinosi ostvarivanju ciljeva Društva;
2) sve fiksne i varijabilne vrste naknada koje se mogu isplaćivati članovima organa upravljanja  društva; 
3) okvirni udio fiksnih, odnosno varijabilnih naknada u ukupnoj naknadi članova organa upravljanja;
4)  jasne, sveobuhvatne i raznovrsne kriterijume učinka na osnovu kojih se isplaćuje svaka vrsta varijabilne naknade, uz obrazloženje kako oni doprinose ostvarivanju ciljeva iz stava i načine pomoću kojih se utvrđuje u kojoj mjeri su ti kriterijumi ispunjeni; 
5) period na koji se odlaže isplata varijabilnih naknada;
6)  uslove pod kojima društvo ima pravo da zahtijeva povraćaj varijabilnih naknada;
7)  ako društvo daje naknadu u akcijama:
· period u kojem član organa upravljanja ne može da ostvaruje pravo na sticanje akcija,

· period u kojem član organa upravljanja nakon sticanja akcija ne smije da ih otuđi, 

· objašnjenje kako ova naknada doprinosi ostvarivanju ciljeva.

8) objašnjenje na koji su način zarade i uslovi zaposlenja zaposlenih u društvu uzeti u obzir prilikom utvrđivanja politike naknada; 
9) u vezi sa ugovorom koji akcionarsko društvo zaključuje sa članom organa upravljanja:
· dužinu trajanja ugovora,

· uplaćuje li društvo članu organa upravljanja dobrovoljno penzijsko i zdravstveno osiguranje, 

· uslove za prestanak ugovora (npr. otkazne rokove) i imovinske posljedice prestanka; 

10) postupak donošenja, sprovođenja i nadzora nad sprovođenjem politike naknada, ulogu komisije za naknade i drugih komisija, kao i mjere za izbjegavanje upravljanje sukobom interesa; 
11) u slučaju kad se skupštini akcionara predlaže da usvoji novu ili izmijeni važeću politiku naknada, opis i objašnjenje svake značajnije izmjene politike naknada i kako su tom izmjenom uzeti u obzir stavovi akcionara o politici naknada i izvještajima podnesenim poslije posljednjeg glasanja o politici naknada na skupštini akcionarskog društva. 
Varijabilne naknade obuhvataju razne vrste naknada koje zavise od ispunjenosti jednog ili više kriterijuma učinka koji treba da budu unaprijed utvrđeni mjerljivi i da promovišu dugoročnu održivost poslovanja društva tako što će njihovo ispunjenje značiti stvaranje vrijednosti za društvo i njegove akcionare. 
Izvještaj o naknadama
Član 80
Nadzorni odbor ili komisija za naknade, sačinjava jednom godišnje jasan i razumljiv izvještaj o svim naknadama koje je Društvo isplatilo ili se obavezalo da isplati svakom sadašnjem i bivšem članu organa upravljanja u poslovnoj godini koja prethodi godini u kojoj se sačinjava izvještaj. 
Sadržaj izvještaja iz stava 1 utvrđen je Zakonom. 
Član 81
Ovlašćeni revizor ili društvo za reviziju koji vrši reviziju godišnjih finansijskih izvještaja društva, dužan je da izvrši i reviziju izvještaja o naknadama i sačini izvještaj sa mišljenjem o tome da li izvještaj o naknadama sadrži sve podatke propisane Zakonom. 
Skupština akcionara raspravlja i glasa o izvještaju o naknadama za prethodnu poslovnu godinu u okviru posebne tačke dnevnog reda na redovnoj godišnjoj sjednici. 
Uz izvještaj o naknadama, skupštini akcionara dostavlja se i izvještaj revizora iz stava 1 ovog člana. 
Glasanje o izvještaju o naknadama ima savjetodavni karakter.
Ako skupština akcionara ne usvoji izvještaj o naknadama, naredni izvještaj o naknadama treba da sadrži obrazloženje da li je društvo otklonilo nedostatke i ako jeste, na koji način.
Nakon sjednice skupštine akcionara na kojoj se raspravljalo i glasalo o izvještaju o naknadama, Društvo je dužno da izvještaj objavi na svojoj internet stranici, najmanje deset godina od dana objavljivanja. 
Generalni direktor

Član 82
Društvo ima jednog direktora. 

Direktor iz stava 1 ovog člana je generalni direktor. 

Generalnog direktora imenuje i razrješava nadzorni odbor.
Generalni direktor imenuje se na period od četiri godine uz mogućnost ponovnog izbora.
Za generalnog direktora može biti imenovano samo poslovno sposobno fizičko lice koje ispunjava sljedeće uslove: 

· da ima visoku školsku spremu, najmanje VII1 nivo kvalifikacija obrazovanja;
· radno iskustvo iz oblasti željezničkog saobraćaja ili u privrednim i/ili finansijskim poslovima, od čega najmanje 5 (pet) godina na rukovodećim poslovima, odnosno na poslovima sa posebnim ovlašćenjima i odgovornostima ili najmanje 10 (deset) godina radnog iskustva na željeznici, na poslovima  u VII1 nivou kvalifikacije;
· da ne postoje zakonske smetnje definisane članom 60 ovog statuta, a koje se shodno primjenjuju i na generalnog direktora;
Ako za vrijeme trajanja mandata generalni direktor prestane da ispunjava uslove za imenovanje, dužan je da o tome, bez odlaganja, obavijesti nadzorni odbor. 

Generalni direktor sprovodi i izvršava odluke nadzornog odbora i vodi tekuće poslovanje društva u tom smislu. 
Prava, obaveze i odgovornosti generalnog direktora utvrđuju se posebnim ugovorom koji se zaključuje se između predsjednika nadzornog odbora i generalnog direktora. 

Generalni direktor može imati zamjenika, kojeg u slučaju potrebe imenuje nadzorni odbor.
Zamjenik mora ispunjavati sve uslove koje ispunjava generalni direktor, i na njega se primjenjuju odredbe Statuta koje se odnose na generalnog direktora. 

Generalni direktor i zamjenik generalnog direktora registruju se u CRPS. 

Član 83
Generalni direktor:

1) organizuje i vodi poslove Društva

2) predstavlja i zastupa Društvo, u skladu sa ovim Statutom,  zakonom i odlukama  nadzornog odbora koje se odnose na način zastupanja,

3) izvršava odluke skupštine i nadzornog odbora,

4) stara se i odgovara za zakonitost rada Društva, u granicama svojih ovlašćenja,
5) podnosi nadzornom odboru tromjesečne izvještaje o tekućem poslovanju Društva i druge izvještaje,

6) odlučuje o raspolaganju finansijskim sredstvima Društva koja nisu u nadležnosti nadzornog odbora,
7) upravlja imovinom društva i raspolaže fondovima, u skladu sa zakonom, statutom i odlukama nadzornog odbora,
8) priprema i predlaže programe rada i razvoja,
9) predlaže Biznis plan i druge planove i programe rada i razvoja Društva

10) utvrđuje unutrašnju organizaciju Društva i sistematizaciju radnih mjesta, uz saglasnost nadzornog odbora,

11) daje i opoziva prokuru,
12) odlučuje u vezi sa pravima i obavezama zaposlenih u vezi sa radom, u skladu sa Zakonom i Kolektivnim ugovorom
13) odlučuje o zapošljavanju lica u Društvu, u skladu sa planovima i potrebama Društva,
14) zaključuje ugovore u ime Društva, u skladu sa svojim ovlašćenjima,
15) odlučuje o disciplinskoj odgovornosti zaposlenih,
16) donosi odluke o rasporedu radog vremena, prekovremenom radu i preraspodjeli radnog vremena,

17) odobrava službena putovanja,

18) preduzima odgovarajuće radnje iz oblasti organizacije željezničkog saobraćaja i izdaje odgovarajuće naloge u skladu sa zakonom,
19) stara se o obezbjeđenju tehničko-tehnološkog jedinstva, bezbjednosti i urednosti željezničkog saobraćaja,
20) odobrava zaključenje pojedinačnih ugovora, sudskih i vansudskih poravnjanja i drugih poslova, kao i odlučuje o alternativnom rješavanju sporova, ukoliko vrijednost posla, odnosno spora ne prelazi iznos od 5.000,00 eura, 

21) odlučuje o donacijama, sponzorstvima i pomoći u iznosu manjem od 1.000,00 eura, o čemu obavještava nadzorni odbor u okviru kvartalnog izvještaja o radu i poslovanju društva,
22) formira radne grupe i stručne komisije za izvršenje konkretnh zadataka,
23) imenuje centralnu popisnu komisiju i komisije za godišnji popis imovine i donosi upustva o radu tih komisija,
24) vrši nadzor nad vođenjem poslovnih knjiga i sačinjavanjem finansijskih izvještaja Društva,
25) predlaže donošenje opštih akata osim statuta,

26) vrši druge poslove utvrdjene ugovorom, Statutom i Zakonom.

Prestanak mandata generalnog direktora

Član 84
Mandat generalnog direktora prestaje:

· istekom mandata na koji je imenovan,
· podnošenjem pisane ostavke nadzornom odboru,
· u slučaju prestanka ispunjavanja uslova za imenovanje utvrđenih ovim Stutom i zakonom,
· u drugim slučajevima predviđenim zakonom.
Nadzorni Odbor može razriješiti generalnog direktora i prije isteka mandata, bez navođenja razloga.  

Prestanak mandata generalnog direkotora registruje se u CRPS, u roku od sedam dana od dana nastupanja okolnosti iz stava 1 ovog člana. 

Ukoliko je generalni direktor dao ostavku, dužan je da nastavi da vrši poslove koji ne trpe odlaganje do imenovanja novog generalnog direktora, ali ne duže od 30 dana od dana registracije stavke u CRPS. 

Odgovornost članova organa upravljanja

Član 85
Članovi organa upravljanja odgovaraju za štetu koju pričine Društvu.

Izuzetno od stava 1 ovog člana, članovi organa upravljanja nijesu odgovorni za štetu Društvu koja nastane kao rezultat sprovođenja odluka skupštine društva.

Ako se u postupku za naknadu štete utvrdi da je za štetu odgovorno više članova organa upravljanja, članovi koji su odgovorni solidarno odgovaraju za pričinjenu štetu.

Ako šteta nastane kao posljedica odluke nadzornog odbora, za štetu odgovaraju članovi nadzornog odbora  koji su za tu odluku glasali.

U slučaju iz stava 4 ovog člana, član nadzornog odbora koji nije prisustvovao sjednici nadzornog odbora na kojoj je odluka donijeta, i za tu odluku nije glasao na drugi način, odgovoran je za nastalu štetu, ako u roku od osam dana od dana saznanja za njeno donošenje nije istakao pisani prigovor na tu odluku.
Sekretar 
Član 86
Društvo može da ima sekretara kojeg imenuje i razješava nadzorni odbor.

Prilikom imenovanja sekretaru se utvrđuje visina zarade, odnosno naknade ako nije zaposlen u Društvu. 
Za sekretara Društva može biti imenovano lice koje ispunjava sljedeće uslove:

· da ima visoku školsku spremu pravne struke, najmanje VII1 nivo kvalifikacija obrazovanja pravne struke,
· najmanje osam godina radnog iskustva, od čega minimum tri godine na istim ili rukovodećim poslovima,
· da raspolaže znanjem i iskustvom za obavljanje dužnosti sekretara Društva i
· da nema zakonskih smetnji.
Član 87
Sekretar Društva:

1. priprema sjednice Skupštine akcionara i vodi zapisnike,

2. priprema sjednice nadzornog odbora i vodi zapisnike

3. čuva dokumentaciju, zapisnike i odluke sa sjednica iz tačke 1 i 2 ovog stava

4. vrši sve aktivnosti vezane za akcionare i njihovu zaštitu,

5. dostavlja dokumentaciju organu nadležnom za registraciju u CRPS u skladu sa Zakonom 
6. odgovoran je za izradu, čuvanje i arhiviranje materijala, zapisnika i odluka skupštine akcionara i nadzornog odbora

7. vodi neposrednu komunikaciju sa akcionarima u ime Društva

Prava, obaveze i odgovornosti sekretara Društva utvrđuju se posebnim ugovorom koji se zaključuje se između predsjednika nadzornog odbora i sekretara Društva.
Za svoj rad odgovara nadzornom odboru. 
Interna revizija
Član 88
Poslove interne revizije u Društvu vrši poseban organizacioni dio Društva zadužen za unutrašnju reviziju. 
Služba unutrašnje revizije se formira radi davanja nezavisnog i objektivnog uvjeravanja i pružanja savjetodavnih usluga u cilju doprinosa unapređenju poslovanja Društva, a kao dio sistema upravljanja i unutrašnjih kontrola. 
Unutrašnja revizija (organizacija službe, uslovi za imenovanje, prava i obaveze i dr.) vrši se u skladu sa  Zakonom kojim se reguliše unutrašnja revizija u javnom sektoru. 
Nadzorni odbor imenuje i razrješava Službu unutrašnje revizije, na predlog revizorskog odbora. 

Revizorski odbor
Član 89
Članove i predsjednika revizorskog odbora imenuje i razrješava nadzorni odbor. 

Revizorski odbor ima 3 (tri) člana, od kojih većina nijesu povezani sa Društvom.

Uslovi koje mora ispunjavati član revizorskog odbora utvrđeni su zakonom kojim se uređuje revizija.

Član 90
Revizorski odbor:

1) nadzire primjenu računovodstvenih standarda u pripremi finansijskih izvještaja i prati proces finansijskog izvještavanja;

2) nadgleda proces finansijskog izvještavanja uključujući proces elektronskog izjveštavanja, i daje preporuke i predloge za osiguranje njegovog integriteta; 

3) prati i daje mišljenje o efektivnosti sistema Društva, sistema upravljanja rizicima i unutrašnje revizije u vezi sa finansijskim izvještavanjem, bez ugrožavanja nezavisnosti; 

4) učestvuje u postupku izbora lica nadležnih za obavljanje funkcije unutrašnje revizije u društvu;

5)  ispituje ispunjenost uslova za izradu konsolidovanih finansijskih izvještaja društva;

6)  prati postupak izbora eksternog revizora i daje preporuke skupštini akcionara;

7)  daje mišljenje o predlogu ugovora sa revizorom društva da li je taj ugovor sačinjen u skladu sa zakonom kojim se uređuje revizija;

8) prati zakonsku reviziju godišnjih i konsolidovanih finansijskih iskaza;

9) prati nezavisnost angažovanih ovlašćenih revizora ili društava za reviziju, koji obavljaju reviziju, kao i ugovore o korišćenju dodatnih usluga;

10)  izvještava nadzornom odboru o ishodu zakonske revizije, objašnjavajući kako je zakonska revizija doprinijela integritetu finansijskog izvještavanja i razjašnjavajući ulogu revizorskog odbora u ovom procesu; 

11) razmatra planove i godišnje izvještaje unutrašnje kontrole, kao i druga pitanja koja se odnose na finansijsko izvještavanje i reviziju; 

12) nadzornom odboru podnosi godišnji plan rada;

13) nadzornom odboru po potrebi a najmanje jednom godišnje dostavlja izvještaje o pitanjima iz svoje nadežnosti;

12)donosi poslovnik o svom radu

13) obavlja i druge poslove koje mu povjeri nadzorni odbor
Eksterna revizija
Član 91
Ovlašćenog revizora, na predlog revizorskog odbora ili akcionara koji posjeduju najmanje 5 % akcija sa pravom glasa, imenuje skupština akcionara na period od godinu dana.

Revizija finansijskih izvještaja Društva vrši se po završetku finansijske godine, prije održavanje redovne skupštine, u skladu sa zakonom.

Reviziju izvještaja iz stava 1 ovog člana vrši ovlašćeni revizor ili društvo za reviziju, u skladu sa zakonom kojim se uređuje revizija. 
Član 92
Ovlašćeni revizor prilikom vršenja revizije ima pravo uvida u sve poslovne knjige Društva u vrijeme koje je dogovoreno i ima pravo da traži od članova nadzornog odbora, generalnog direktora i drugih zaposlenih, objašnjenja i podatke koji su neophodni za sačinjavanje revizorskog izvještaja.

Ovlašćeni revizor je dužan da prisustvuje Skupštini akcionara i daje objašnjenja i odgovore na postavljena pitanja u vezi sa ocjenama i mišljenjem datim u revizorskom izvještaju.

Na Skupštini akcionara čita se izvod iz revizorskog izvještaja koji je dostupan na uvid svim akcionarima na toj skupštini.

Društvo ne smije uticati na rad revizora prilikom vršenja revizije.

Skupština akcionara ili nadležni sud mogu razriješiti ovlašćenog revizora prije isteka perioda na koji je imenovan, u slučajevima i na način predviđen zakonom. 

Ovlašćeni revizor može raskinuti ugovor prije isteka ugovorenog roka uz dostavljanje pisanog obavještenja Društvu, u slučajevima i na način propisan zakonom. 

Ovlašćeni revizor se registruje u CRPS. 

X        FINANSIJE 

Član 93
Finansijska godina je kalendarska godina.

Društvo obavezno sastavlja godišnje finansijske iskaze i izvještaj o poslovanju Društva u skladu sa Zakonom. 
XI         FONDOVI  I  REZERVE

Član 94
Društvo formira fondove i rezerve u skladu sa Zakonom i potrebama poslovanja i razvoja Društva.

XII       TRAJANJE  I PRESTANAK  DRUŠTVA

Član 95
Društvo je osnovano na neodređeno vrijeme, a prestaje u slučajevima i pod uslovima predviđenim Zakonom.

XIII      ZAŠTITA ŽIVOTNE SREDINE

Član 96
U Društvu se obavljanje djelatnosti realizuje na način  kojim se obezbjeđuje zaštita životne sredine u skladu sa Zakonom i drugim propisima. 

Zaštita i unapređenje životne sredine se planira, organizuje i ostvaruje u okviru donošenja i izvršavanja planova i programa rada i razvoja.

Nadzorni odbor, saglasno svojim obavezama i mogućnostima, utvrđuje sredstva za zaštitu i unapređenje životne sredine.
XIV          RESTRUKTURIRANJE DRUŠTVA
Član 97
Društvo se može restrukturirati kroz statusnu promjenu i promjenu oblika Društva u skladu sa Zakonom.
XV         POSLOVNA  TAJNA 
Član 98
Nadzorni odbor posebnim aktom propisuje koja se dokumenta i informacije smatraju poslovnom tajnom u skladu sa zakonom i na koji način se obezbjeđuje čuvanje poslovne tajne.

XVI        OPŠTI AKTI DRUŠTVA

Član 99
Unutrašnji odnosi uređuju se opštim aktima, koji su obavezujući za sve zaposlene.

Opšti akti su Statut, pravilnici, poslovnici, uputstva i odluke kojima se na opšti način uređuju određena pitanja.

Statut je najviši opšti akt i druga opšta akta Društva moraju biti u saglasnosti sa Statutom.

Pojedinačni akti koje donose organi ili ovlašćeni pojedinci moraju biti u saglasnosti sa opštim aktima.

Odredbe opštih akata koje nijesu u saglasnosti sa Statutom ne mogu se primjenjivati.

Član 100
Nacrte opštih akata iz člana 99 ovog Statuta priprema stručna služba Društva i dostavlja ih generalnom direktoru.

Generalni direktor, na osnovu nacrta, utvrđuje prijedlog opšteg akta za nadzorni odbor.

Izmjene i dopune akta donose se na način i po postupku utvrđenom za njegovo donošenje.

Član 101
Tumačenje opštih akata daje organ koji ih je donio.

Član 102
Nadzorni odbor donosi sve opšte akte, osim Statuta.

Član 103
Opšti akti se objavljuju na oglasnoj tabli u sjedištu Društva, a stupaju na snagu osmog dana od dana objavljivanja.

Izuzetno, kad to zahtijevaju opravdani razlozi, nadležni organ prilikom donošenja akta može utvrditi da akt stupa na snagu danom objavljivanja.

XVII        IZMJENE I DOPUNE STATUTA

Član 104
Statut je najviši akt Društva i donosi ga Skupština akcionara dvotrećinskom većinom svih akcija sa pravom glasa. 
Prijedlog za izmjene i dopune Statuta mogu podnijeti nadzorni odbor i akcionari koji imaju najmanje 5% akcionarskog kapitala.

O izmjenama i dopunama Statuta odlučuje Skupština akcionara na način iz stava 1 ovog člana. 
Ako prijedlog izmjena i dopuna Statuta nije podnio nadzorni odbor, već akcionari, prijedlog se prethodno dostavlja nadzornom odboru, kako bi Skupštini akcionara dao svoje mišljenje o prijedlogu.

Izmjene i dopune Statuta i njegov prečišćeni tekst registruju se u CRPS. 
XVIII         PRELAZNE I ZAVRŠNE ODREDBE

Član 105
Na sve što nije regulisano ovim Statutom primjenjivaće se Zakon o privrednim društvima i drugi zakonski, odnosno podzakonski akti koji regulišu ovu materiju. 
Svi postojeći opšti akti koji nijesu u suprotnosti sa Zakonom i ovim Statutom primjenjivaće se do donošenja novih opštih akata. 

Član 106
Ovaj Statut stupa na snagu danom donošenja.
Ovaj Statut objaviti na oglasnoj tabli dana. 04.09.2026. godine.
Danom stupanja na snagu ovog Statuta prestaju  da važe svi ranije važeći Statuti Društva. 
                                                                                             PREDSJEDNIK  SKUPŠTINE
PAGE  
22

